**projektas**

**reg. Nr. T-145**

**2.9. darbotvarkės klausimas**

**Pasvalio rajono savivaldybės taryba**

**Sprendimas**

**Dėl SOCIALINĖS PARAMOS MOKINIAMS TEIKIMO PASVALIO RAJONO SAVIVALDYBĖJE TVARKOS APRAŠO PATVIRTINIMO**

2019 m. birželio 26 d. Nr. T1-

Pasvalys

Vadovaudamasi Lietuvos Respublikos vietos savivaldos įstatymo 18 straipsnio 1 dalimi, Lietuvos Respublikos socialinės paramos mokiniams 2018 m. gruodžio 4 d. įstatymo Nr. X-686 pakeitimo įstatymu, Pasvalio rajono savivaldybės taryba n u s p r e n d ž i a:

1. Patvirtinti Socialinės paramos mokiniams teikimo Pasvalio rajono savivaldybėje tvarkos aprašą (pridedama).

2. Pripažinti netekusiais galios:

2.1. Pasvalio rajono savivaldybės tarybos 2010 m. sausio 20 d. sprendimą Nr. T1-7 „Dėl Socialinės paramos mokiniams tvarkų aprašų patvirtinimo“ (su visais aktuliais pakeitimais)

2.2. Pasvalio rajono savivaldybės tarybos 2013 m. rugpjūčio 28 d. sprendimą Nr. T1-187 „Dėl Paramos mokinio reikmenims įsigyti tvarkos aprašo patvirtinimo“ (su visais aktuliais pakeitimais).

Sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras

Parengė

Socialinės paramos ir sveikatos skyriaus vedėja

R. Ožalinskienė

2019-06-11 tel. ( 8 451) 54 108

Suderinta DVS Nr. RTS-156

PATVIRTINTA

Pasvalio rajono savivaldybės tarybos

2019 m. birželio 26 d. sprendimu Nr. T

**SOCIALINĖS PARAMOS MOKINIAMS TEIKIMO PASVALIO RAJONO SAVIVALDYBĖJE TVARKOS APRAŠAS**

**I. BENDROSIOS NUOSTATOS**

1. Socialinės paramos mokiniams teikimo Pasvalio rajono savivaldybėje tvarkos aprašas (toliau – Aprašas) reglamentuoja kreipimosi dėl socialinės paramos mokiniams tvarką, socialinės paramos mokiniams skyrimo tvarką, mokinio reikmenų įsigijimo bei nemokamo mokinių maitinimo organizavimo tvarkas vadovaujantis Lietuvos Respublikos socialinės paramos mokiniams įstatymo (toliau – Įstatymo) nuostatais.

2. Aprašas taikomas mokiniams, kurie mokosi bendrojo ugdymo mokyklose, profesinio mokymo įstaigose, ikimokyklinio ugdymo mokyklose ar pas kitą švietimo teikėją (išskyrus laisvąjį mokytoją) (toliau – mokykla) pagal bendrojo ugdymo programas, įregistruotas Studijų, mokymo programų ir kvalifikacijų registre, ar priešmokyklinio ugdymo programą.

3. Aprašas netaikomas:

3.1. mokiniams, kurie mokosi pagal suaugusiųjų ugdymo programas;

3.2. mokiniams, kurie mokosi ir pagal bendrojo ugdymo, ir pagal profesinio mokymo programas;

3.3. mokiniams, kurie yra išlaikomi (nemokamai gauna nakvynę, maistą ir mokinio reikmenis) valstybės arba savivaldybės finansuojamose įstaigose;

3.4. mokiniams, kuriems Lietuvos Respublikos civilinio kodekso nustatyta tvarka nustatyta vaiko laikinoji ar nuolatinė globa (rūpyba).

4. Šiame Apraše vartojamos sąvokos atitinka Lietuvos Respublikos socialinės paramos mokiniams įstatyme, Lietuvos Respublikos piniginės socialinės paramos nepasiturintiems gyventojams įstatyme ir Lietuvos Respublikos švietimo įstatyme apibrėžtas sąvokas.

**II. SOCIALINĖS PARAMOS MOKINIAMS RŪŠYS**

5. Nustatytos šios socialinės paramos mokiniams rūšys:

5.1. mokinių nemokamas maitinimas (pusryčiai, pietūs, pavakariai, maitinimas mokyklų organizuojamose vasaros poilsio stovyklose);

5.2. parama mokinio reikmenims įsigyti.

**III. MOKINIŲ TEISĖ Į SOCIALINĘ PARAMĄ**

6. Mokiniai turi teisę į nemokamus pietus ir paramą mokinio reikmenims įsigyti, jeigu vidutinės pajamos vienam iš bendrai gyvenančių asmenų ar vienam gyvenančiam asmeniui (toliau –

vidutinės pajamos vienam asmeniui) per mėnesį yra mažesnės kaip 1,5 valstybės remiamų pajamų (toliau – VRP) dydžio.

7. Mokiniai turi teisę į nemokamus pietus ir paramą mokinio reikmenims įsigyti, jeigu vidutinės pajamos vienam asmeniui per mėnesį yra mažesnės kaip 2 VRP dydžiai, atsižvelgiant į bendrai gyvenančių asmenų ar vieno gyvenančio asmens gyvenimo sąlygas šiais atvejais: ligos, nelaimingo atsitikimo, netekus maitintojo, kai motina ar tėvas vieni augina vaiką (vaikus), kai bendrai gyvenantys asmenys augina tris ir daugiau vaikų ar bent vienas iš bendrai gyvenančių asmenų ar vienas gyvenantis asmuo yra neįgalus.

8. Patikrinus bendrai gyvenančių asmenų ar vieno gyvenančio asmens gyvenimo sąlygas ir surašius buities ir gyvenimo sąlygų patikrinimo aktą, mokiniai turi teisę į nemokamus pusryčius, pietus ir paramą mokinio reikmenims įsigyti išimties atvejais, kai mokinys patiria socialinę riziką arba mokinį augina bendrai gyvenantys asmenys, patiriantys socialinę riziką, jeigu vidutinės pajamos vienam asmeniui per mėnesį yra mažesnės kaip 2,5 VRP dydžio.

9. Patikrinus bendrai gyvenančių asmenų ar vieno gyvenančio asmens gyvenimo sąlygas ir surašius buities ir gyvenimo sąlygų patikrinimo aktą, mokiniai turi teisę į nemokamus pietus ir paramą mokinio reikmenims įsigyti išimties atvejais (ligos, nelaimingo atsitikimo, netekus maitintojo, kai motina ar tėvas vieni augina vaiką (vaikus), kai bendrai gyvenantys asmenys augina tris ir daugiau vaikų ar bent vienas iš bendrai gyvenančių asmenų ar vienas gyvenantis asmuo yra neįgalus), jeigu vidutinės pajamos vienam asmeniui per mėnesį yra mažesnės kaip 2,5 VRP dydžio.

10. Aprašo 6, 7, 8 ir 9 punktuose nurodytiems mokiniams skiriamas nemokamas maitinimas mokyklų organizuojamose vasaros poilsio stovyklose.

11. Mokinio reikmenims įsigyti (įskaitant prekių pirkimo pridėtinės vertės mokestį) per kalendorinius metus vienam mokiniui skiriama 2 bazinių socialinių išmokų dydžio suma.

12. Jeigu mokinys patiria socialinę riziką arba mokinį augina bendrai gyvenantys asmenys, patiriantys socialinę riziką, individualios mokymosi priemonės į mokinio reikmenų rinkinius įtraukiamos vadovaujantis Lietuvos Respublikos švietimo, mokslo ir sporto ministro patvirtintu Individualiųjų mokymosi priemonių sąrašu. Mokinio reikmenų rinkiniai kiekvienam mokiniui sudaromi pagal individualius jų poreikius, atsižvelgiant į bendrai gyvenančių asmenų auginamų vaikų skaičių, jų jau turimus mokinio reikmenis.

**IV. KREIPIMASIS DĖL SOCIALINĖS PARAMOS MOKINIAMS**

13. Pareiškėjas dėl socialinės paramos mokiniams kreipiasi į savivaldybės administracijos seniūnijas (toliau – seniūnija), kurios teritorijoje Lietuvos Respublikos gyvenamosios vietos deklaravimo įstatymo nustatyta tvarka deklaruoja gyvenamąją vietą arba yra įtrauktas į gyvenamosios vietos nedeklaravusių asmenų apskaitą ir jei jo gyvenamoji vieta nedeklaruota ir jis nėra įtrauktas į gyvenamosios vietos nedeklaravusių asmenų apskaitą, kurios teritorijoje faktiškai gyvena, užpildydamas patvirtintos formos prašymą-paraišką, ir prideda reikalingus dokumentus, nustatytus Lietuvos Respublikos piniginės socialinės paramos nepasiturintiems gyventojams įstatymo 20 straipsnyje (išskyrus duomenis apie bendrai gyvenančių asmenų ar vieno gyvenančio asmens turimą turtą), išskyrus Aprašo 17 punkte nustatytą atvejį. Patvirtintame prašyme-paraiškoje pareiškėjas apie save ir bendrai gyvenančius asmenis nurodo šiuos duomenis: vardą, pavardę, asmens kodą, gyvenamosios vietos adresą, mokėjimo ar kredito įstaigos pavadinimą, sąskaitos, į kurią būtų pervedama mokiniui skirta parama mokinio reikmenims įsigyti, numerį, kai pareiškėjas paramą mokinio reikmenims įsigyti prašo pervesti į mokėjimo ar kredito įstaigoje esančią asmeninę sąskaitą.

14. Asmenų, Lietuvos Respublikos gyvenamosios vietos deklaravimo įstatymo nustatyta tvarka nedeklaravusių gyvenamosios vietos ir neįtrauktų į gyvenamosios vietos nedeklaravusių asmenų apskaitą, faktinė gyvenamoji vieta nustatoma vadovaujantis pareiškėjo pateikta informacija ir duomenimis, taip pat valstybės registruose (kadastruose), žinybiniuose registruose arba valstybės informacinėse sistemose ar kitose informacinėse sistemose esančiais duomenimis, pagrindžiančiais ekonominius, socialinius ar asmeninius asmenų interesus toje savivaldybėje. Tais atvejais, kai, įvertinus pareiškėjo pateiktą informaciją ir duomenis apie faktinę gyvenamąją vietą, paaiškėja, kad jie netikslūs ir (ar) klaidingi ir (ar) valstybės registruose (kadastruose), žinybiniuose registruose arba valstybės informacinėse sistemose ar kitose informacinėse sistemose nėra duomenų apie pareiškėją, faktinė gyvenamoji vieta patikrinama seniūnijos socialinio darbo organizatorių ir (ar) kitų seniūnijos valstybės tarnautojų atsakingų už registrus ir surašomas buities ir gyvenimo sąlygų patikrinimo aktas.

15. Dėl mokinio nemokamo maitinimo patvirtintą prašymą-paraišką pareiškėjas gali pateikti ir mokyklos, kurioje mokinys mokosi ar kuri organizuoja vasaros poilsio stovyklas, administracijai. Šiuo atveju mokyklos administracija patvirtintą prašymą-paraišką ne vėliau kaip kitą dieną, kai buvo gautas patvirtintas prašymas-paraiška, perduoda pareiškėjo gyvenamosios seniūnijai.

16. Gautus prašymus-paraiškas (prašymus) seniūnijos registruoja Socialinės paramos informacinės sistemos posistemėje Parama (toliau – posistemė Parama) ir ne vėliau kaip per 5 darbo dienas nuo visų reikalingų dokumentų gavimo dienos perduoda Socialinės paramos ir sveikatos skyriui (toliau – Skyrius). Skyriaus specialistai pareiškėjų socialinei paramai mokiniams gauti duomenis suveda į Socialinės paramos informacinės sistemos (toliau – SPIS) programą.

17. Jeigu kreipimosi dėl socialinės paramos mokiniams metu bendrai gyvenantys asmenys ar vienas gyvenantis asmuo gauna piniginę socialinę paramą pagal Lietuvos Respublikos piniginės socialinės paramos nepasiturintiems gyventojams įstatymą, pareiškėjas pateikia mokyklos ar savo gyvenamosios vietos seniūnijai laisvos formos prašymą gauti socialinę paramą mokiniams. Šiame prašyme pareiškėjas apie save ir mokinį, kuriam prašoma skirti socialinę paramą mokiniams, nurodo šiuos duomenis: vardą, pavardę, asmens kodą, gyvenamosios vietos adresą, mokyklos pavadinimą ir klasę, kurioje mokinys mokosi, mokėjimo ar kredito įstaigos pavadinimą, sąskaitos, į kurią būtų pervedama mokiniui skirta parama mokinio reikmenims įsigyti, numerį, kai pareiškėjas paramą mokinio reikmenims įsigyti prašo pervesti į mokėjimo ar kredito įstaigoje esančią asmeninę sąskaitą.

18. Kad mokinys gautų nemokamą maitinimą mokykloje ir (ar) paramą mokinio reikmenims įsigyti, pareiškėjas patvirtintą prašymą-paraišką ar Aprašo 17 punkte nustatytu atveju laisvos formos prašymą (toliau kartu – prašymas-paraiška) gali pateikti nuo kalendorinių metų liepos 1 d. Kad mokinys gautų nemokamą maitinimą mokyklos organizuojamoje vasaros poilsio stovykloje, pareiškėjas prašymą-paraišką gali pateikti nuo kalendorinių metų gegužės 1 d., išskyrus Aprašo 23.3 papunktyje nustatytą atvejį, kai atskiras prašymas-paraiška nereikalingas. Dėl paramos mokinio reikmenims įsigyti prašymą-paraišką pareiškėjas gali pateikti iki kalendorinių metų spalio 5 d.

19. Mokyklos administracija, gavusi informaciją iš mokyklos pedagogų, socialinių pedagogų ir (ar) bendruomenės atstovų apie tai, kad socialinė parama mokiniui galimai reikalinga, bet pareiškėjas nesikreipė dėl socialinės paramos mokiniams, informuoja mokinio gyvenamosios vietos seniūniją dėl poreikio įvertinti bendrai gyvenančių asmenų ar vieno gyvenančio asmens gyvenimo sąlygas ir teikti socialinę paramą mokiniams.

20. Kai dėl socialinės paramos mokiniams prašymą-paraišką pareiškėjas pateikia mokyklos, kurioje mokinys mokosi, administracijai, mokyklos administracija prašymą-paraišką socialinei paramai mokiniams gauti užregistruoja prašymo-paraiškos gavimo dieną ir perduoda seniūnijai, kuri prašymą tą pačią diena užregistruoja posistemėje Parama. Jeigu pateikti ne visi dokumentai, informacija apie trūkstamus dokumentus įrašoma informaciniame lapelyje ir šis įteikiamas pareiškėjui. Trūkstamus dokumentus socialinei paramai mokiniams gauti pareiškėjas turi pateikti seniūnijai ne vėliau kaip per mėnesį nuo prašymo-paraiškos pateikimo dienos, išskyrus atvejį, kai pajamos socialinei paramai mokiniams gauti apskaičiuojamos pagal kreipimosi mėnesio pajamas, trūkstami dokumentai socialinei paramai mokiniams gauti pateikiami ne vėliau kaip per 2 mėnesius nuo prašymo-paraiškos pateikimo dienos. Jeigu pareiškėjas per nustatytą terminą savivaldybės administracijai nepateikia trūkstamų dokumentų, Savivaldybės administracijos įgaliotas asmuo priima sprendimą neskirti socialinės paramos mokiniams.

21. Prašymas-paraiška gali būti pateiktas asmeniškai, paštu, elektroniniu būdu, kai valstybės elektroninės valdžios sistemoje teikiama elektroninė paslauga, arba per atstovą. Kai prašymas-paraiška teikiamas per atstovą, nurodomi šie atstovo duomenys: vardas, pavardė, asmens kodas, gyvenamosios vietos adresas.

**V. SOCIALINĖS PARAMOS MOKINIAMS SKYRIMAS**

22. Užpildomas socialinės apsaugos ir darbo ministro patvirtintos formos sprendimas dėl socialinės paramos mokiniams skyrimo. Sprendimą dėl socialinės paramos mokiniams skyrimo ar neskyrimo priima Savivaldybės administracijos direktoriaus įgaliotas asmuo, kurioje pateiktas prašymas-paraiška.

23. Priklausomai nuo prašymo-paraiškos ir visų dokumentų, reikalingų mokinių nemokamam maitinimui skirti, pateikimo dienos, mokinių nemokamas maitinimas skiriamas:

23.1. nuo mokslo metų pradžios iki mokslo metų pabaigos;

23.2. pateikus prašymą-paraišką mokslo metais, – nuo informacijos apie priimtą sprendimą dėl socialinės paramos mokiniams skyrimo gavimo mokykloje kitos dienos iki mokslo metų pabaigos;

23.3. mokyklų organizuojamose vasaros poilsio stovyklose, jeigu paskutinį mokslo metų ugdymo proceso mėnesį mokinys turėjo teisę gauti nemokamą maitinimą, be atskiro prašymo-paraiškos nuo mokyklos organizuojamos vasaros poilsio stovyklos pradžios. Jeigu teisė gauti nemokamą maitinimą atsirado vėliau, mokyklų organizuojamose vasaros poilsio stovyklose nemokamas maitinimas skiriamas pagal pareiškėjo prašymą-paraišką nuo kitos dienos, kai buvo gauta informacija apie priimtą sprendimą dėl socialinės paramos mokiniams skyrimo mokykloje.

24. Priklausomai nuo prašymo-paraiškos ir visų dokumentų, reikalingų skirti paramą mokinio reikmenims įsigyti, pateikimo dienos, parama mokinio reikmenims įsigyti už atitinkamų mokslo metų laikotarpį skiriama iki tų mokslo metų pradžios arba tais mokslo metais, bet ne vėliau kaip iki einamųjų metų gruodžio 15 d.

25. Sprendimas dėl socialinės paramos mokiniams skyrimo priimamas ne vėliau kaip per   
10 darbo dienų nuo prašymo-paraiškos ir visų dokumentų gavimo dienos. Per šį laikotarpį sprendimo dėl socialinės paramos mokiniams skyrimo kopija pateikiama socialinę paramą mokiniams teikiančioms institucijoms, išskyrus atvejį, kai sprendimą dėl socialinės paramos mokiniams skyrimo priima savivaldybės, kurios mokykloje mokinys mokosi, administracija. Šios institucijos ne vėliau kaip per 3 darbo dienas apie priimtą sprendimą dėl socialinės paramos mokiniams skyrimo raštu informuoja mokyklas, išskyrus atvejį, kai informacija gaunama iš Socialinės paramos šeimai informacinės sistemos (SPIS).

26. Pareiškėjas dėl socialinės paramos mokiniams skyrimo informuojamas prašyme nurodytu būdu ne vėliau kaip per 5 darbo dienas nuo sprendimo dėl socialinės paramos mokiniams skyrimo priėmimo dienos. Jeigu socialinė parama mokiniui neskiriama, nurodoma neskyrimo priežastis ir sprendimo dėl socialinės paramos mokiniams skyrimo apskundimo tvarka. Pareiškėjo pateikti dokumentai jam grąžinami. Apskundimo dėl savivaldybės administracijos priimto sprendimo dėl socialinės paramos mokiniams skyrimo tikslu šių dokumentų kopijos saugomos ir tvarkomos savivaldybės administracijoje Lietuvos vyriausiojo archyvaro nustatyta tvarka.

**VII. PARAMOS MOKINIO REIKMENIMS ĮSIGYTI ORGANIZAVIMAS**

27. Parama mokinio reikmenims įsigyti teikiama pagal mokinio gyvenamąją vietą.

28. Parama mokinio reikmenims įsigyti teikiama:

28.1. pinigais;

28.2. nepinigine forma, jeigu mokinys patiria socialinę riziką arba mokinį augina bendrai gyvenantys asmenys, patiriantys socialinę riziką.

29. Skyrius parengia apskaitos dokumentus ir pinigais paskirtą paramą mokinio reikmenims įsigyti išmoka pagal pareiškėjo nurodytą asmeninę banko sąskaitą ar paštą.

30. Pasvalio rajono paslaugų ir užimtumo centrui pagyvenusiems ir neįgaliesiems (toliau – Centro) socialiniai darbuotojai darbui su šeima su mokyklų specialistais, atsakingais už socialinę paramą mokiniams, vadovaudamiesi šio Aprašo 12 punktu, sudaro individualius mokymosi priemonių rinkinius už šio Aprašo 11 punkte nurodytą sumą vienam mokiniui.

31. Skyrius, remdamasis SPIS duomenimis, sudaro Pareiškėjų, kurių vaikams paskirta parama mokinio reikmenims įsigyti nepinigine forma, Paramos mokinio reikmenims išdavimo/mokėjimo žurnalus (toliau – Žurnalas) ir mokėjimo reikmenų įsigijimo žiniaraščius (toliau – Žiniaraštis) pagal seniūnijas ir pateikia Centrui.

32. Centro socialiniai darbuotojai darbui su šeima, vadovaudamiesi šio Aprašo 30 punktu, organizuoja mokinio reikmenų įsigijimą mokiniams, patyrusiems socialinę riziką arba mokinius augina bendrai gyvenantys asmenys, patiriantys socialinę riziką.

33. Centro socialiniai darbuotojai darbui su šeima vadovaudamiesi šio Aprašo 30 punktu kartu su Pareiškėju, kurio vaikams paskirta parama mokinio reikmenims įsigyti nepinigine forma, atsirenka mokinio reikmenis prekybos įmonėse, užpildydami Žiniaraštį. Užpildytus ir Pareiškėjo pasirašytus Žiniaraštį ir Žurnalą socialiniai darbuotojai darbui su šeima pateikia Skyriui.

34. Prekybos įmonės, kuriose pareiškėjai atsirenka mokinio reikmenis, Skyriui pateikia PVM sąskaitas faktūras su prekių pavadinimais šio Aprašo 24 punkte nurodytu laikotarpiu iki paskutinės kiekvieno mėnesio darbo dienos.

Šio Aprašo 24 punkte nurodyto laikotarpio mėnesio paskutinę darbo dieną Skyrius pateikia Žiniaraščių suvestinę pažymą ir prekybos įmonių pateiktas PVM sąskaitas faktūras, Apskaitos skyriui, kuris prekybos įmonėms praveda lėšas pagal pateiktas PVM sąskaitas faktūras iki ateinančio mėnesio 10 d.

35. Kai pareiškėjo gyvenamosios vietos savivaldybė nesutampa su deklaruotos gyvenamosios vietos savivaldybe, parama mokinio reikmenims įsigyti teikiama pareiškėjo gyvenamosios vietos savivaldybės nustatyta tvarka.

**VIII. MOKINIŲ NEMOKAMO MAITINIMO MOKYKLOSE ORGANIZAVIMAS**

36. Mokiniams nemokamas maitinimas teikiamas toje mokykloje, kurioje mokiniai mokosi, neatsižvelgiant į jų gyvenamąją vietą.

37. Mokiniams nemokamas maitinimas vasaros atostogų metu teikiamas mokyklose organizuojamose dieninėse vasaros poilsio stovyklose

38. Jei nemokamas maitinimas mokiniui nėra būtinas, vienas iš mokinio tėvų, globėjų (rūpintojų) raštu informuoja mokyklos administraciją dėl šios paramos atsisakymo

39. Jei mokyklose organizuojamose dieninėse vasaros poilsio stovyklose šioms stovykloms organizuoti neteikiamas finansavimas nemokamam mokinių maitinimui, tai nemokamas maitinimas teikiamas pagal Vaikų vasaros poilsio programų finansavimo tvarkos aprašą, patvirtintą švietimo ir mokslo ministro.

40. Jei nemokamas maitinimas mokiniui nėra būtinas, vienas iš mokinio tėvų, globėjų (rūpintojų) raštu informuoja mokyklos administraciją dėl šios paramos atsisakymo (priedas).

41. Mokiniams vietoj nemokamo maitinimo negali būti išmokami pinigai.

42. Mokinių nemokamas maitinimas poilsio, švenčių, atostogų bei mokyklos nelankymo dienomis per mokslo metus mokiniams neteikiamas, išskyrus karantino, ekstremalių situacijų (**ekstremalių temperatūrų**, stichinių nelaimių) nustatytu laikotarpiu priėmus atitinkamą Savivaldybės administracijos sprendimą.

43. Nemokamų pietų, pusryčių, pavakarių ir maitinimo vasaros atostogų metu mokyklose organizuojamose dieninėse vasaros poilsio stovyklose (atsižvelgiant į mokinio buvimo stovykloje dienos laiko trukmę) produktams įsigyti skiriamų lėšų dydis vienai dienai vienam mokiniui nustatomas vadovaujantis Vyriausybės ar jos įgaliotos institucijos patvirtintu pusryčių, pietų ir pavakarių patiekalų gamybai reikalingų produktų rinkinių sąrašu pagal mokinių amžiaus grupes.

44. Mokinių nemokamo maitinimo, finansuojamo iš valstybės biudžeto specialios tikslinės dotacijos savivaldybės biudžetui, savivaldybės biudžeto lėšų ir įstatymų nustatyta tvarka gautų kitų lėšų, kainas, vadovaudamasis Įstatymo nustatytais dydžiais tvirtina Savivaldybės administracijos direktorius.

45. Mokinių nemokamo maitinimo teikimą mokyklose organizuoja mokyklų administracijos.

46. Mokyklų vadovai savo įsakymu paskiria specialistą, atsakingą už mokinių nemokamo maitinimo organizavimą.

47. Mokyklose kasdien pildomi kompiuterinėse laikmenose mokinių nemokamo maitinimo registravimo žurnalai, kurie atspausdinti ir pasirašyti specialisto, atsakingo už mokinių nemokamo maitinimo organizavimą mokykloje, pateikiami Skyriui iki kito mėnesio 1 d.

48. Mokinių nemokamas maitinimas teikiamas vadovaujantis Lietuvos Respublikos sveikatos apsaugos ministro nustatytais produktų kiekiais pagal mokinių amžiaus grupes, kurie reikalingi patiekalų gamybai.

49. Valgiaraščiai sudaromi atsižvelgiant į rekomenduojamas paros maisto medžiagų ir energijos normas vaikams, vadovaujantis teisės aktais, ir suderinami Valstybinės maisto ir veterinarijos tarnybos nustatyta tvarka bei patvirtinami mokyklos direktoriaus.

50. Maitinimas turi būti organizuotas taip, kad būtų sudarytos sąlygos moksleiviams gauti šilto maisto.

51. Mokiniams, sergantiems virškinamojo trakto ir kitomis ligomis, turi būti organizuojamas tausojantis sveikatą maitinimas.

52. Mokiniui pakeitus mokyklą, nemokamas maitinimas naujoje mokykloje pradedamas teikti nuo pirmos mokymosi joje dienos. Ankstesnė mokykla išduoda pažymą apie mokinio teisę gauti nemokamą maitinimą vienam iš išvykstančio mokinio tėvų, globėjų (rūpintojų) asmeniškai.

53. Išvykus mokiniui, kuriam buvo paskirtas nemokamas maitinimas, mokytis į kitą mokyklą, mokyklų vadovai, iš kurios mokyklos mokinys išvyko ir į kurią mokyklą atvyko mokytis, per tris dienas informuoja Savivaldybės administracijos Socialinės paramos ir sveikatos skyrių.

54 Nemokamą maitinimą mokiniams administruojančių institucijų teisės ir pareigos:

54.1. Mokyklų administracijos:

54.1.1. organizuoja mokinių nemokamo maitinimo teikimą mokyklose;

54.1.2. atsako už valstybės ir Savivaldybės biudžeto lėšų, skiriamų nemokamam maitinimui tikslingą panaudojimą;

54.1.3. vykdo mokinių maitinimo paslaugos pirkimą teisės aktų nustatyta tvarka;

54.1.4. gavusios informaciją apie pasikeitusias aplinkybes, turinčias įtakos skiriant socialinę paramą mokiniams ar kilus įtarimui, kad pateikta neteisinga informacija arba ji yra nuslėpta, apie tai praneša seniūnijos socialinio darbo organizatoriui ar Skyriui. Surašomas buities tyrimo aktas įstatymo, reglamentuojančio piniginę socialinę paramą, nustatyta tvarka. Tokiais atvejais šis aktas yra vienas iš dokumentų teisei į nemokamą maitinimą mokiniams nustatyti.

54.1.5. užtikrina, kad nemokamai maitinamų mokinių mityba atitiktų sveikos mitybos principus ir taisykles, kad maistas būtų gaminamas laikantis geros higienos praktikos taisyklių;

54.1.6. mokyklose kiekvieną dieną turi būti pildomi kompiuterinėse laikmenose mokinių nemokamo maitinimo registravimo žurnalai;

54.1.7. pasibaigus kalendoriniam mėnesiui, užpildytus mokinių nemokamo maitinimo žurnalus ir pasirašytus mokyklos direktoriaus paskirto specialisto, atsakingo už socialinę paramą mokiniams, pateikia Socialinės paramos ir sveikatos skyriui;

54.1.8. pasibaigus kiekvienam kalendorinių metų ketvirčiui, iki kito ketvirčio pirmojo mėnesio 6 dienos teikia biudžeto išlaidų sąmatos įvykdymo ataskaitą bei ketvirčio mokinių nemokamo maitinimo ataskaitą;

54.1.9. pasibaigus kalendoriniams metams, iki kitų kalendorinių metų sausio 10 dienos teikia biudžeto išlaidų sąmatos įvykdymo ataskaitą bei metinę mokinių nemokamo maitinimo ataskaitą.

54.2.Skyrius:

54.2.1. tikrina seniūnijų pateiktą informaciją, turinčią įtakos teisei į nemokamą maitinimą;

54.2.2. atsako už priimtų sprendimų dėl mokinių nemokamo maitinimo mokyklose teisingumą;

54.2.3. tikrina pareiškėjo pateiktą informaciją, turinčią įtakos teisei į nemokamą maitinimą;

54.2.4. teikia informaciją mokykloms nemokamo maitinimo skyrimo klausimais;

54.2.5. įveda informaciją iš mokyklose užpildytų mokinių nemokamo maitinimo, aprūpinimo mokinio reikmenimis ir iš seniūnijų aprūpinimo mokinio reikmenimis žurnalų į Socialinės paramos informacinės sistemos (toliau - SPIS) duomenų bazę;

54.2.6. kas mėnesį iki kito mėnesio 15 d. perveda lėšas mokykloms moksleivių nemokamam maitinimui pagal patvirtintą programos sąmatą;

54.2.7. kiekvieną mėnesį ir kas ketvirtį iki kito mėnesio 10 d. pateikia Savivaldybės administracijos Finansų skyriui biudžeto išlaidų sąmatos įvykdymo ataskaitą;

54.2.8. renka ir kaupia duomenis apie suteiktą socialinę paramą mokiniams, analizuoja duomenis apie remiamus mokinius ir lėšų panaudojimą mokyklose, laiku apskaičiuoja papildomai reikalingas ar numatomas nepanaudoti einamaisiais metais lėšas;

54.2.9. teikia Socialinės apsaugos ir darbo ministerijai duomenis apie suteiktą socialinę paramą mokiniams, vadovaudamasis Vyriausybės ar jos įgaliotos institucijos patvirtinta duomenų apie suteiktą socialinę paramą mokiniams teikimo tvarka, ir, jei reikia, kitą informaciją.

54.3. Savivaldybės administracijos Švietimo ir sporto skyrius:

54.1. prižiūri Pasvalio rajono mokyklas dėl mokinių nemokamo maitinimo jose organizavimo;

54.2. pateikia mokykloms pasirašytų sprendimų kopijas dėl nemokamo mokinių maitinimo skyrimo ne vėliau kaip per 3 darbo dienas.

55. Savivaldybės administracijos Bendrasis skyrius užtikrina SPIS posistemės „Socialinė parama mokiniams" funkcionavimą Pasvalio rajono mokyklose.

**VIII. PAREIŠKĖJO PAREIGOS IR NETEISĖTAI GAUTOS SOCIALINĖS PARAMOS MOKINIAMS IŠIEŠKOJIMAS**

56. Pareiškėjas privalo:

56.1. prašyme-paraiškoje nurodyti išsamią ir teisingą informaciją, įrodančią asmens teisę gauti socialinę paramą mokiniams, ir pateikti šiai paramai gauti būtinus dokumentus;

56.2. informuoti gyvenamosios vietos seniūniją apie pasikeitusias aplinkybes, turinčias įtakos teisei į socialinę paramą mokiniams, ne vėliau kaip per 10 darbo dienų nuo šių aplinkybių atsiradimo dienos;

56.3. sudaryti seniūnijos socialinio darbo organizatoriams galimybę tikrinti bendrai gyvenančių asmenų ar vieno gyvenančio asmens gyvenimo sąlygas ir surašyti buities ir gyvenimo sąlygų patikrinimo aktą;

56.4. paramą mokinio reikmenims įsigyti naudoti pagal tikslinę jos paskirtį;

56.5. grąžinti neteisėtai gautą socialinę paramą mokiniams ir panaudotą ne pagal tikslinę paskirtį paramą mokinio reikmenims įsigyti.

57. Pareiškėjas, nuslėpęs ar pateikęs neteisingus duomenis, reikalingus socialinei paramai mokiniams gauti, ir dėl to neteisėtai ją gavęs, ar paramą mokinio reikmenims įsigyti panaudojęs ne pagal tikslinę jos paskirtį, privalo šią paramą suteikusiai institucijai grąžinti neteisėtai gautos socialinės paramos mokiniams dydžio pinigines lėšas. Neteisėtai gautos ir negrąžintos socialinės paramos mokiniams dydžio piniginės lėšos išieškomos Lietuvos Respublikos civilinio proceso kodekso nustatyta tvarka.

**IX. BAIGIAMOSIOS NUOSTATOS**

58. Kai yra Aprašo 7, 8, 9 punkto ar 19 punkto nustatytos aplinkybės ar kilus įtarimui, kad pateikta neteisinga informacija ar pareiškėjas nevykdo Aprašo 36.4 papunktyje nustatytų pareigų, seniūnijos socialinio darbo organizatoriai tikrina bendrai gyvenančių asmenų ar vieno gyvenančio asmens gyvenimo sąlygas ir surašo buities ir gyvenimo sąlygų patikrinimo aktą. Tokiais atvejais šis aktas yra vienas iš dokumentų teisei į socialinę paramą mokiniams nustatyti.

59. Nemokamo maitinimo skyrimo tikslu renkami asmens duomenys tvarkomi vadovaujantis Europos Parlamento ir Tarybos 2016 m. balandžio 27 d. reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas (OL 2016 L 119, p. 1) bei Lietuvos Respublikos asmens duomenų teisinės apsaugos įstatymu.

60. Savivaldybės administracijos sprendimas dėl socialinės paramos mokiniams skyrimo gali būti skundžiamas Lietuvos Respublikos administracinių bylų teisenos įstatymo nustatyta tvarka.

61. Lėšų, skirtų mokinių socialinei paramai, tikslinio panaudojimo kontrolę atlieka valstybės bei savivaldybės kontrolės institucijos.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pasvalio rajono savivaldybės tarybai

**AIŠKINAMASIS RAŠTAS**

**DĖL SOCIALINĖS PARAMOS MOKINIAMS TEIKIMO PASVALIO RAJONO SAVIVALDYBĖJE TVARKOS APRAŠO PATVIRTINIMO**

**2019 birželio 11 d.**

Pasvalys

**1. Problemos esmė** Patvirtinus Lietuvos Respublikos socialinės paramos mokiniams įstatymo (toliau - Įstatymas) naują redakciją parengta ir teikiama tvirtinti naujas savivaldybės **S**ocialinės paramos mokiniams teikimo Pasvalio rajono savivaldybėje tvarkos aprašas. Atsižvelgiant į naujos į redakcijos įstatymo reglamentavimą keičiama kreipimosi dėl socialinės paramos mokiniams nustatomi konkretūs duomenys, kuriuos pareiškėjas turi pateikti, kai rašomas laisvos formos prašymas dėl asmens duomenų apsaugos, nustatomi sprendimo priėmimo ir pateikimo socialinės paramos teikėjams kriterijai. Kadangi socialinė parama mokiniams susideda iš dviejų dalių: mokinių nemokamas maitinimo ir paramos mokinio reikmenims įsigyti tvarkos aprašai sujungiami į vieną bendrą aprašą. Nustatomos socialinė paramą mokiniams administruojančių institucijų bei paramos gavėjų pareigos ir atsakomybės. Už nemokamo maitinimo organizavimą atsakingos mokyklų administracijos, už paramą reikmenims Socialinės paramos ir sveikatos skyrius bei Pasvalio socialinių paslaugų centras (mokiniams iš šeimų patiriančių socialinę riziką). Socialinės paramos skyrimas naujiems mokslo metams pradedamas nuo 2019 m. liepos 1 d.

**2. Kokios siūlomos naujos teisinio reguliavimo nuostatos ir kokių rezultatų laukiama** Vadovaujantis naujos redakcijos įstatymu mokinių nemokamo maitinimo produktams įsigyti lėšų dydžiai nustatyti Pasvalio rajono savivaldybės administracijos direktoriaus 2019 m. sausio 2 d. įsakymu Nr. DV-1 „Dėl mokinių nemokamo maitinimo produktams įsigyti lėšų dydžio nustatymo“

**3. Skaičiavimai, išlaidų sąmatos, finansavimo šaltiniai** Socialinė parama mokiniams finansuojama iš valstybės biudžeto tikslinės dotacijos Savivaldybės biudžetui. 2019 m. planuojama 317,1 tūkst. Vidutiniškai nemokamą maitinimą gauna 735 mokiniai.

**4. Numatomo teisinio reguliavimo poveikio vertinimo rezultatai** (jeigu rengiant sprendimo projektą toks vertinimas turi būti atliktas ir jo rezultatai nepateikiami atskiru dokumentu), **galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta**

Priėmus sprendimo projektą, neigiamų pasekmių nenumatoma.

**5. Jeigu sprendimui įgyvendinti reikia įgyvendinamųjų teisės aktų, – kas ir kada juos turėtų priimti**

**6. Sprendimo projekto iniciatoriai** Socialinės paramos ir sveikatos skyrius

**7. Sprendimo projekto rengimo metu gauti specialistų vertinimai ir išvados**

Negautos

Skyriaus vedėja Ramutė Ožalinskienė